SL Uradni list Evropske unije C 72/20

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 72/10

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PROSCIUTTO DI MODENA“

ES št.: IT-PDO-0217-0066-21.08.2007

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda —  Opis proizvoda —  Geografsko območje —  Dokazilo o poreklu — Metoda pridobivanja —  Povezava —  Označevanje — Nacionalne zahteve —  Drugo (navedite)

2. Vrsta spremembe:

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Metoda pridobivanja:

Odločeno je bilo, da je treba povečati odstotek vlažnosti, ki mora biti nad 59 % in pod 63,5 %, ne pa od vključno 50 do 61 %.

Sprememba tega parametra je postala potrebna, ker se v zadnjih letih v fazo vzreje italijanskega težkega prašiča vse bolj uvaja tehnologija, kar je poleg porasta dnevnih stopenj rasti (prašiči v samo 9 mesecih dosežejo težo okrog 160 kg) znatno vplivalo na bromatološke značilnosti mesa, nedvomno pa najbolj na vlažnost. Bistveno hitrejša rast znatno spremeni delež maščobe v mesu, s čimer se poveča stopnja vlažnosti. Ta sprememba po eni strani povzroči večjo izgubo teže v fazi zorenja, po drugi strani pa dodatno poudari značilno mehkost mesa, po kateri se odlikuje „Prosciutto di Modena“.

V povzetku C je bil skrajni rok, do katerega mora rejec na zadnja stegna vsakega prašiča vtisniti neizbrisen žig, premaknjen s 45. na 30. dan, tako da se zagotovi skladnost s predpisi o dobrem počutju živali.

Najkrajši dovoljeni čas zorenja je bil podaljšan z 12 na 14 mesecev. Ta čas se lahko skrajša na 12 (namesto 10) mesecev, če se uporablja za homogene svežnje, začetna velikost katerih je bila manjša od 13 kg (namesto 12 kg). Ta sprememba je potrebna, ker so izkušnje pokazale, da je za to, da proizvod pridobi značilnosti, predvidene v proizvodni specifikaciji, potreben daljši čas zorenja.

3.2 Nacionalne zahteve:

Spremenjen je bil tudi povzetek G, in sicer tako, da so bili vanj vključeni glavni elementi za zagotavljanje porekla proizvoda.

Iz proizvodne specifikacije so bila poleg tega odstranjena vsa sklicevanja na nadzorne dejavnosti, ki jih opravlja Consorzio (skupina proizvajalcev).

ENOTNI DOKUMENT

UREDBA SVETA (ES) št. 510/2006

„PROSCIUTTO DI MODENA“

ES št.: IT-PDO-0217-0066-21.08.2007

ZGO ( ) ZOP ( X )

1. Ime:

„Prosciutto di Modena“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (Priloga III):

Razred 1.2 – Mesni izdelki

3.2 Opis proizvoda, za katerega se uporablja ime iz točke 1:

Sušeni pršut z zaščiteno označbo porekla. Hruškasta oblika proizvoda, brez parklja, se doseže z odstranjevanjem odvečne maščobe, tako da se z obrezovanjem odstrani del kože in površinske maščobe. Barva v prerezu je živordeča. Okus je slasten in ne slan. Aroma je prijetna, z blagim in intenzivnim vonjem tudi pri preizkusu z iglo. Proizvod mora ustrezati natančnim analitskim merilom: vlažnost od 59 % do 63,5 %; vsebnost natrijevega klorida med 4,5 % in 6,7 %; indeks proteolize med 21 % in 31 %. Teža celega pršuta mora biti od osem do deset kilogramov, nikakor pa manj kot sedem kilogramov.

3.3 Surovine (samo za predelane proizvode):

Uporabljajo se sveža svinjska stegna živali, skotenih, vzrejenih in zaklanih v desetih deželah na ozemlju Italije (Emilia Romagna, Veneto, Lombardia, Piemonte, Molise, Umbria, Toscana, Marche, Abruzzo, Lazio).

Dovoljene so čistokrvne živali ali živali, ki izvirajo iz tradicionalnih pasem Large White in Landrace, kakor so bile izboljšane z italijanskim genealoškim registrom. Dovoljene so tudi živali, ki izvirajo iz pasme Duroc, kakor je bila izboljšana z italijanskim genealoškim registrom.

Dovoljene so tudi živali drugih vrst, križanci in mešanci, pod pogojem, da izhajajo iz sistemov izbora ali križanja, katerih namen je združljiv z italijanskim genealoškim registrom za proizvodnjo težkega prašiča.

3.4 Krma (samo za proizvode živalskega izvora):

Upoštevati je treba podrobna pravila o uporabi in sestavi živalske krme, pri čemer se daje prednost uporabi živil s poreklom iz geografskega območja vzreje, opredeljenega v točki 4. Krmljenje prašičev poteka v dveh fazah in temelji predvsem na žitnih proizvodih (koruza, ječmen, oves itd.) ter stranskih proizvodih sirarske dejavnosti (sirotka, sesirjeno mleko in sirna voda). Krma na žitni osnovi se živalim po možnosti daje v tekoči obliki (kot pomije ali otrobova mešanica) in je v skladu s tradicijo mešana s sirotko.

3.5 Posebni proizvodni postopki, ki jih je treba izvajati na opredeljenem geografskem območju:

Stopnje proizvodnje in zorenje „Prosciutto di Modena“ se morajo izvajati na območju proizvodnje, kot je opredeljeno v točki 4, da se zagotovita sledljivost in nadzor.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

„Prosciutto di Modena“ je trajno označen z znakom, ki ga na kožo pritrdi nadzorni organ.

Oznaka celega pršuta „Prosciutto di Modena“ s kostjo mora vključevati navedbo „Prosciutto di Modena“, ki ji sledi navedba „zaščitena označba porekla“. Za pršut brez kosti, cel ali v kosih, morata biti na oznaki navedena tudi datum proizvodnje, ki se nanaša na datum začetka obdelave svinjskega stegna, če pečat ali vroči žig nista več vidna, in identifikacijski podatki o seriji.

Prepovedana je uporaba opisnih izrazov, kot so „klasičen“, „pristen“, „ekstra“, „super“ in drugih opisov, navedb ali lastnosti, dodanih označbi porekla, z izjemo navedbe „brez kosti“, ter drugih oznak, ki niso izrecno določene, razen kadar je to potrebno zaradi skladnosti z drugimi zakonskimi predpisi. Iste prepovedi veljajo tudi za oglaševanje in promocijo proizvoda „Prosciutto di Modena“ v kateri koli obliki ali katerem koli kontekstu.

4. Jedrnata opredelitev geografskega območja:

Proizvodnja „Prosciutto di Modena“ poteka izključno na gričevnatem območju v porečju reke Panaro in v dolinah njenih pritokov do nadmorske višine največ 900 m, kar obsega ozemlja naslednjih občin: Castelnuovo Rangone, Castelvetro, Spilamberto, San Cesario sul Panaro, Savignano sul Panaro, Vignola, Marano, Guiglia, Zocca, Montese, Maranello, Serramazzoni, Pavullo nel Frignano, Lama Mocogno, Pievepelago, Riolunato, Montecreto, Fanano, Sestola, Gaggio Montanto, Monteveglio, Savigno, Monte San Pietro, Sasso Marconi, Castello di Serravalle, Castel d’Aiano, Bazzano, Zola Predosa, Bibbiano, San Polo d’Enza, Quattro Castella, Canossa (nekdanje ime Ciano d’Enza), Viano, Castelnuovo Monti. Vzreja in zakol potekata izključno na območju, opredeljenem z ozemlji dežel Emilia Romagna, Veneto, Lombardia, Piemonte, Molise, Umbria, Toscana, Marche, Abruzzo, Lazio.

5. Povezava z geografskim območjem:

5.1 Posebnost geografskega območja:

V gričevnatem svetu v porečju reke Panaro se nahaja eno od redkih primernih območij za proizvodnjo pršuta, kar omogoča njegova lega ob vznožju Toskansko-emilijskih Apeninov z odlično mikroklimo za to dejavnost. Podgorje s svojim značilnim rastlinstvom in odvajanje vode, ki ga omogočajo reka Panaro in njeni pritoki, ustvarjata idealno, pretežno suho in rahlo vetrovno podnebje. Opredelitev proizvodnega območja, ki ni naključna ali zgolj posledica zakonskih predpisov, temveč ustreza določeni geografski legi, pomaga krepiti povezavo, ki se je skozi čas razvila med sistemom proizvodnje in geografskim območjem. Za sušenje pršuta je namreč potrebno izjemno zdravo okolje, hkrati pa načini njegove proizvodnje ne ogrožajo tega okolja.

5.2 Posebnost proizvoda:

Poleg posebnosti, navedenih v opisu proizvoda, ima „Prosciutto di Modena“ naslednje značilnosti:

— večja odkrita površina, kar omogoča hitrejše pronicanje soli in tako proizvodu daje značilni okus,

— odstotek vlažnosti med 59 in 63 %,

— odstotek soli med 4,5 in 6,7 %,

— indeks proteolize med 21 % in 31 %.

Zaradi zadnje navedene značilnosti je proizvod posebno primeren za hiperproteinske diete, hkrati pa je zelo lahko prebavljiv. Poleg tega je „Prosciutto di Modena“ zaradi vsebnosti mineralov in vitaminov ter nizke vsebnosti holesterola idealno živilo pri hipolipidnih dietah, če se uživa brez mastnih delov, in je kot celota izjemno uravnoteženo živilo glede razmerja med maščobo in beljakovinami.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Proizvodne zahteve, potrebne za opredelitev značilnosti in s tem za pridobitev označbe porekla, so tesno povezane z okoljskimi razmerami ter naravnimi in človeškimi dejavniki. Značilnosti surovine so specifične za opredeljeno geografsko makroobmočje in so posledica zgodovinskega in gospodarskega razvoja osnovne kmetijske dejavnosti. Izvor in značilnosti proizvodnje pršuta „Prosciutto di Modena“ temeljijo na vrsti kmetijske dejavnosti, ki se je razvila v geomorfoloških in mikroklimatskih pogojih opredeljenega mikroobmočja. Te posebne okoliščine so omogočile povezovanje med značilnostmi surovin, načini obdelave proizvoda in uveljavitvijo označbe, ki je tesno povezana s posebnim družbeno-gospodarskim razvojem na geografskem območju, iz česar izhajajo edinstvene značilnosti proizvoda. Na opredeljenem makroobmočju je razvoj domačih in avtohtonih pasem, ki je v osrednji in severni Italiji potekal vse od etruščanske dobe, temeljil na pridelavi žit in predelavi mleka, ki sta bili ključni za načine krmljenja prašičev. Posledica te usmeritve je bil izbor posebnih surovin in načinov reje, pri čemer se je uveljavila reja težkih prašičev, zaklanih pri višji starosti. Na teh temeljih se je razvoj logično nadaljeval v smeri proizvodnje pršuta kot posebne gospodarske dejavnosti, ki je že od davne preteklosti potekala na redkih izbranih območjih, primernih zaradi njihovih posebnih okoljskih pogojev, ki so postopoma, tudi z udejstvovanjem lokalnega prebivalstva, postala specializirana.

Zgodovina proizvoda sega daleč v preteklost in je na območju, od koder izvira, dokumentirana vse od bronaste dobe, ko se je ustalila navada reje domačih živali in je bila odkrita uporaba soli (natrijevega klorida). Konzervacija mesa s soljo se je v zgodovinsko-gospodarskem smislu uveljavila s prihodom Keltov in dodatno izboljšala v rimski dobi.

Poreklo proizvoda je od predindustrijske dobe dalje zgodovinsko dokazano tudi glede porekla uporabljene surovine, kar je rezultat izjemnega razvoja značilne kmetijske dejavnosti, skupne celotnemu območju reke Pad, ki se je zlasti udomačila v gričevnatem svetu v porečju reke Panaro (ob vznožju Toskansko-emilijskih Apeninov) prav zaradi tamkajšnjih posebnih podnebnih in okoljskih značilnosti.

Sklic na objavo specifikacije:

Celotno besedilo proizvodne specifikacije je na voljo na spletni strani:

— s povezavo http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.